Line Barfod (EL), 2004-05-06:
Jeg vil gerne starte med at sige, at jeg synes, det er godt, vi igen får debatten om prostitution.
Jeg synes, det er vigtigt, at vi ofte og vedvarende får debatten om prostitution, for det kan forhåbentlig være med til at flytte nogle holdninger i samfundet, så problemet bliver taget mere alvorligt og holdningen efterhånden ændret, så flere og flere i samfundet mener, at sex og penge ikke skal hænge sammen.
Samtidig er det selvfølgelig også vigtigt, at vi internationalt gør langt mere for at forhindre menneskehandel og også gør noget for at forhindre, at nogle personer i både Danmark og andre lande kan blive drevet dertil, at de ender i prostitution. Vi mener, man skal sætte ind på mange forskellige fronter for at bekæmpe prostitution ud over at arbejde politisk for at flytte holdninger, og selvfølgelig er det også vigtigt, at man fortsat opretholder en god politiindsats for at prøve at fange bagmændene.
Det har været lidt hårdt at få politiet overbevist om, at der skulle gøres noget på området.
Det tog nogen tid, men jeg har indtryk af, at man i dag er opmærksom på problemet, og vi må så holde fast i, at der skal gøres noget for at prøve at forhindre den menneskehandel, der stadig foregår.
Det tror jeg faktisk er en af de allervigtigste indsatser, hvis man ønsker at bekæmpe prostitution, og derfor håber vi selvfølgelig, at der snart kommer et valg og et andet flertal, så vi kan sætte mange flere penge af og gøre et langt bedre arbejde for at styrke demokratiske organisationer i andre lande.
Angående det, vi kan gøre i Danmark, er det, som andre også har været inde på, vigtigt at styrke den sociale indsats for dem, der er kommet ud i prostitution.
Det er vigtigt, at der er nogle steder, hvor man kan henvende sig og få hjælp, og det er vigtigt for dem fra udlandet, der er kommet hertil, at der er en god hjælp til dem, så de ikke bare med det samme bliver sendt tilbage, hvor de kom fra, men at man faktisk tager hånd om dem og giver dem god hjælp og støtte i Danmark.
Hvis de har mulighed for at vende tilbage til deres hjemland, skal der også være et godt samarbejde med organisationer i hjemlandet for at sikre, at de kan komme godt i vej og ikke bare bliver sendt tilbage og må tage af sted igen, fordi det rent faktisk er deres eneste mulighed for at overleve.
Det er altså utrolig vigtigt, at der bliver gjort en større indsats for at hjælpe ofrene.
Men det er også vigtigt at gøre noget for at forebygge, at det kommer dertil i Danmark, at nogle ønsker at købe sex, og derfor mener vi, det er vigtigt, at der sættes ind i skolealderen.
Vi må gøre langt mere for at lære børn og unge, hvordan de kan få et større selvværd, men vi skal selvfølgelig også lære dem at sætte grænser og at respektere andres grænser.
Vi skal give dem en langt bedre seksualundervisning, så de ikke kun kan forholde sig til pornoficeringen, som man snakker så meget om, men også til alle de billeder, den litteratur, de film osv., der fremmer myten om den lykkelige luder. Jeg tror, det er meget vigtigt, at vi går langt mere konkret ind i seksualundervisningen og lærer børn og unge at forholde sig til myterne og tænke over, hvad det egentlig er for et liv, man kan komme til at leve som prostitueret, og hvad det egentlig er, man udsætter andre for, hvis man begynder at købe sex.
Vi må prøve at ændre holdningerne helt nede på det plan, hvor man overhovedet begynder at overveje at købe sex hos andre, og her tror jeg altså, det er vigtigt, at vi holder fast i den linje, som vi også har lagt med afkriminalisering af prostitution i Danmark.
Det skal være noget, vi kan snakke åbent om, og ikke noget, der foregår skjult eller på anden måde.
Angående forslaget om kriminalisering af kunder er det noget, vi ligesom SF også har diskuteret meget i Enhedslisten.
Vi har haft en stor debat om det, og et flertal i Enhedslisten er nået frem til den mening, at kunderne ikke skal kriminaliseres.
Vi tror, det kan føre til, at prostitutionen bliver flyttet væk fra gadebilledet og ikke længere er synlig, og at det måske kan forværre forholdene, og vi er også bekymrede for, hvad det rent retssikkerhedsmæssigt kan føre til.
Hvis man ser på erfaringerne med det, der blev kaldt den grimme lov i 1960'erne, hvor man kriminaliserede homoseksuelle unge mænds prostitution og kriminaliserede deres kunder, er der nogle forfærdelige eksempler på, hvor
galt det kunne gå, hvis en mand betalte busbilletten for en ung mand, han havde været sammen med.
Med hensyn til spørgsmålet om soldater og andre, der bliver sendt til udlandet af den danske stat, mener vi, at det er både vigtigt og godt, at der bliver udarbejdet adfærdskodeks og etiske retningslinjer, og det mener vi sådan set også at private firmaer og organisationer, der sender folk ud, bør gøre.
Vi mener, det er meget vigtigt, at man grundigt taler igennem og jævnligt tager op, hvordan man skal opføre sig, når man er udsendt i udlandet, også i spørgsmålet
om prostitution
Det må ikke kun blive et spørgsmål om, at den enkelte, der er ude, skal holde sig fra prostitution, det er faktisk også et spørgsmål om den måde, hele organisationen arbejder på, altså hvordan man overordnet tilrettelægger opholdet og andre ting.
Her mener vi, det er vigtigt, at det er topledelsen og mellemlederne, der har ansvaret for, hvad der foregår.
Men så skal jeg også sige, at vi er lidt bekymrede ved at lave et egentligt forbud med underskrift i kontrakter osv., og det er noget af det, vi gerne vil se nærmere på i udvalgsarbejdet: Hvordan sikrer vi retssikkerheden, hvis man skal underskrive en kontrakt, og hvad er det egentlig for nogle konsekvenser, man fra SF's side forestiller sig det skal have?
Men som sagt vil vi meget gerne drøfte nærmere under udvalgsarbejdet, hvordan man kan udarbejde sådanne etiske regler og retningslinjer, og hvordan man sikrer, at retssikkerheden er i orden.
Endelig er vi selvfølgelig fuldstændig enige i, at der burde være langt mere forskning på dette område. Vi burde have en større viden om både udbredelse og om, hvad det er, der får nogle til at blive kunder, netop fordi vi mener, der først og fremmest skal sættes ind på at ændre holdning og ændre adfærd, og det kræver altså noget forskning og nogen viden om, hvad vi kan gøre for at ændre holdninger og ændre adfærd.
I den forbindelse må der også ses på, hvad internettet har betydet for hele udbredelsen af prostitution, for nye måder at organisere den på osv.
Vi må se på, hvordan vi kan sætte ind her, og hvad vi kan gøre for at lære de unge, hvordan de skal agere, så de hverken selv kommer ud i noget, der minder om prostitution, eller begynder at købe hos prostituerede.
Vi er glade for debatten, men vi kan ikke støtte forslagene i den udformning, de har, og vi kan ikke støtte en kriminalisering.